b'\n_START_ARTICLE_\nSveti Lovre\xc4\x8d Pazenati\xc4\x8dki\n_START_SECTION_\nLega\n_START_PARAGRAPH_\nSveti Lovre\xc4\x8d Pazenati\xc4\x8dki je naselje v zahodnem delu Istre, 14 km jugovzhodno od Pore\xc4\x8da. Naselje le\xc5\xbei na 197 metrov nadmorske vi\xc5\xa1ine ob cesti E751, ki povezuje Pulj s Koprom in Trstom.\n_START_SECTION_\nZgodovina\n_START_PARAGRAPH_\nSveti Lovre\xc4\x8d Pazenati\xc4\x8dki (prej Sveti Lavrenac, Sveti Lovre\xc4\x8d Pa\xc5\xbeenati\xc4\x8dki do leta 1991 Lovre\xc4\x8d) je bil poseljen \xc5\xbee v prazgodovini. Sedanje ime je kraj dobil po na pokopali\xc5\xa1\xc4\x8du stoje\xc4\x8di cerkvici sv. Lovre iz 8. stoletja. V kraju stojita \xc5\xa1e \xc5\xbeupnijska cerkev sv. Martina s tremi apsidami zgrajena med 9. in 11. stoletjem. V stanskih apsidah so ostanki fresk iz 11. in 15. stoletja ter leseni oltar, ki ga je izdelal doma\xc4\x8di mojster v 15. stoletju  Poleg mestnih vrat stoji \xc5\xa1e cerkvica sv. Bal\xc5\xbea zgrajena leta 1460 z elementi ljudske gotike. Na glavnem trgu stojita baro\xc4\x8dna mestna lo\xc5\xbea in sramotilni steber. Iz rimske dobe je ohranjen lapidarij. Od 10. stoletja je bil Sveti Lovre\xc4\x8d sredi\xc5\xa1\xc4\x8de fevda pore\xc5\xa1kega \xc5\xa1kofa. Pod sedanjim imenom se kraj v starih listinah prvi\xc4\x8d omenja leta 1177, ko Pape\xc5\xbe Aleksander III. pore\xc5\xa1kemu \xc5\xa1kofu potrjuje tam le\xc5\xbee\xc4\x8da posestva, cerkve in samostane. Kraj je leta 1271 postal last bene\xc5\xa1ke republike, od leta 1304 je imel tu sede\xc5\xbe kapitan (de\xc5\xbeelni glavar), ki je vodil vse upravne zadeve bene\xc5\xa1ke Istre. Leta 1356 je bil Pazenati\xc4\x8dki kapitanat razdeljen na dva dela, od katerih je bil enemu sede\xc5\xbe v Svetem Lovre\xc4\x8du, drugemu pa v Umagu. V dana\xc5\xa1nji \xc4\x8das so ostali ohranjeni obrambni zid z obrambnimi stolpi, mestna vrata in \xc5\xbeupijska cerkev sv. Martina z lo\xc4\x8denim romanskim zvonikom iz 11. stoletja, ki ima obliko obrambnega stolpa, ker je v preteklosti tudi bil del obrambnega zidu.'